ചെങ്ങന്നൂര് നഗരസഭാ കൗണ്സില് യോഗത്തില് ബഹളം ചെങ്ങന്നൂര്: നഗരസഭാ കൗണ്സില് യോഗത്തിനിടയില് സെക്രട്ടറി ചെയര്പേഴ്സണെ കടന്നുപിടിക്കുകയും മൊബൈല് ഫോണ് തട്ടിക്കളയുകയും ചെയ്തതായി പരാതി. നഗരസഭാ ചെയര്പേഴ്സണ് മറിയാമ്മ ജോണ് ഫിലിപ്പ് സെക്രട്ടറി എസ്.നാരായണനെതിരെ ചെങ്ങന്നൂര് സി.ഐയ്ക്ക് പരാതി നല്കി. കൈയ്ക്ക് പരിക്കേറ്റ ചെയര്പേഴ്സണ് മറിയാമ്മ ജോണ് ഫിലിപ്പ് ചെങ്ങന്നൂര് ജില്ലാ ആശുപത്രിയില് ചികിത്സതേടി. ഇന്നലെ വൈകിട്ട് 3ന് നടന്ന അടിയന്തര കൗണ്സില് യോഗത്തിലായിരുന്നു ബഹളം. കൗണ്സിലര് കെ.ഷിബുരാജന് സെക്രട്ടറിയുടെ അഴിമതിക്കെതിരെ സംസാരിച്ചപ്പോള് സെക്രട്ടറി എഴുന്നേറ്റ് നിന്ന് വെല്ലുവിളിക്കുകയും മോശമായ ഭാഷയില് സംസാരിക്കുകയും ചെയ്തതായാണ് പരാതി.. ചെയര്പേഴ്സണ് പലതവണ ആവശ്യപ്പെട്ടിട്ടും സെക്രട്ടറി കസേരയില് ഇരിക്കാന് തയ്യാറായില്ല. ചെയര്പേഴ്സണ് ഇൗ രംഗങ്ങള് മൊബൈല് കാമറയില് പകര്ത്തി. ഇതേത്തുടര്ന്ന് സെക്രട്ടറി ചെയര്പേഴ്സന്റെ അടുത്തെത്തി കൈയില് കയറിപ്പിടിക്കുകയും മൊബൈല് തട്ടിക്കളയുകയും ചെയ്യുകയായിരുന്നു. ഇതോടെ ഉദ്യോഗസ്ഥരും കൗണ്സിലര്മാരും ഇടപെട്ട് രംഗം ശാന്തമാക്കുകയായിരുന്നു. രാവിലെ സമരത്തിനിടയില് യുഡിഎഫ് പാര്ലമെന്ററി പാര്ട്ടി സെക്രട്ടറി റിജോ ജോണ് ജോര്ജ്ജിനെ അസഭ്യം പറഞ്ഞെന്ന് ആരോപിച്ചും ചെങ്ങന്നൂര് സിഐയ്ക്ക് പരാതി നല്കിയിട്ടുണ്ട്.